Source: http://merit.slv.cz/KSNR/15CoE/53/2014
Timestamp: 2018-04-25 00:32:50+00:00
Document Index: 5014886

Matched Legal Cases: ['súd ', 'súd ', 'súd ', 'súd ', '§ 4', '§ 5', '§ 2', 'súd ', 'súd ', 'súd ', '§ 10', '§ 212', '§ 214', 'súd ', 'Súd ', '§ 4', '§ 2', 'súd ', 'súd ', '§ 5', 'súd ', 'súd ', '§ 219', 'súd ', 'súd ', '§ 4', '§ 138', 'súd ', '§ 219']

KSNR/15CoE/53/2014
Súd: Krajský súd Nitra Spisová značka: 15CoE/53/2014 Identifikačné číslo súdneho spisu: 4211216238 Dátum vydania rozhodnutia: 31. 03. 2014 Meno a priezvisko sudcu, VSÚ: JUDr. Ján Bzdúšek ECLI: ECLI:SK:KSNR:2014:4211216238.1
Uznesenie Krajský súd v Nitre v exekučnej veci oprávneného: Mesto Komárno, so sídlom Námestie generála Klapku 1, Komárno, IČO: 00 306 525, proti povinnej: O. N., nar. XX.XX.XXXX, trvale bytom Ul. O. XXXX/XX, G., prechodne bytom A. X/XXX, G., o vymoženie 30,66 eur a trov exekúcie, o odvolaní povinnej proti uzneseniu Okresného súdu Komárno, č.k. 13Er/1140/2011-8 zo dňa 20.09.2011, takto
Odvolací súd uznesenie Okresného súdu Komárno, č.k. 13Er/1140/2011-8 zo dňa 20.09.2011 p o t v r d z u j e.
Napadnutým uznesením súd prvého stupňa podľa položky č. 13 písm. a) sadzobníka súdnych poplatkov zákona č. 71/1992 Zb. , § 4 ods. 2 písm. b), § 5 ods. 1 písm. a), § 2 ods. 2 zákona č. 71/1992 Zb. o súdnych poplatkoch v znení neskorších predpisov uložil povinnej zaplatiť súdny poplatok za žiadosť o udelenie poverenia na vykonanie exekúcie vo výške 16,50 eura s príslušenstvom.
Proti tomuto uzneseniu podala v zákonom stanovenej lehote odvolanie povinná, ktorá uviedla, že proti rozhodnutiu oprávneného o zaplatení poplatku za komunálny odpad sa odvolala. Zároveň dodala, že predložila potvrdenie o tom, že pravidelne uhrádza poplatky za komunálny odpad na tomto mieste. Preto považovala postup mestského úradu za protiprávny a nespravodlivý. Žiadala preto aby súd uvedené okolnosti zobral do úvahy a rozhodol v jej prospech.
Krajský súd v Nitre ako odvolací súd podľa § 10 ods. 1 OSP vec prejednal podľa § 212 ods. 1 OSP, bez nariadenia pojednávania podľa § 214 ods. 2 OSP a po preskúmaní napadnutého rozhodnutia dospel k záveru, že napadnuté uznesenie je potrebné ako vecne správne potvrdiť.
Z obsahu spisu odvolací súd zistil, že exekučné konanie v predmetnej veci sa začalo dňa 16.09.2011, kedy bol súdnemu exekútorovi doručený návrh oprávneného na vykonanie exekúcie na základe právoplatného a vykonateľného exekučného titulu - Platobného výmeru na miestny poplatok za komunálne odpady a drobné stavby na rok 2005 č. 3211485205 zo dňa 08.02.2005. Súd prvého stupňa udelil súdnemu exekútorovi dňa 20.09.2011 poverenie na vykonanie exekúcie č. 5401 060723. Následne vydal napadnuté uznesenie.
Podľa § 4 ods. 2 písm. b) zákona č. 71/1992 Zb. o súdnych poplatkoch, od poplatku sú oslobodené obce a vyššie územné celky v konaní vo veciach verejného a spoločensky prospešného záujmu. Podľa § 2 ods. 2 zákona č. 71/1992 Zb. o súdnych poplatkoch, ak je poplatník od poplatku oslobodený a súd jeho návrhu vyhovel, zaplatí podľa výsledku konania poplatok alebo jeho pomernú časť odporca, ak nie je tiež od poplatku oslobodený. Túto povinnosť však odporca nemá v konaní o rozvode manželstva, o neplatnosti manželstva alebo o určenie, či tu manželstvo je alebo nie je, ak súd tak rozhodne alebo ak uloží náhradu trov konania poplatníkovi. Podľa § 5 ods. 1 písm. a) zákona č. 71/1992 Zb. o súdnych poplatkoch, poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ.
Podľa názoru odvolacieho súdu, súd prvého stupňa správne zistil skutkový stav a z takto zisteného skutkového stavu urobil aj správny právny záver a svoje rozhodnutie aj správne odôvodnil. Odvolací súd sa v celom rozsahu stotožňuje s odôvodnením napadnutého uznesenia, a preto s poukazom na ustanovenie § 219 ods. 2 OSP sa v odôvodnení tohto rozhodnutia obmedzil iba na skonštatovanie správnosti dôvodov napadnutého rozhodnutia bez toho, aby odvolací súd tieto dôvody opakoval.
Na zdôraznenie správnosti odvolací súd dodáva, že ak sa na poplatníka, v tomto prípade oprávneného, vzťahuje osobné oslobodenie od súdnych poplatkov a v prípade, ak sa na povinného nevzťahuje oslobodenie od súdnych poplatkov v zmysle § 4 ods. 2 zákona č. 71/1992 Zb. alebo § 138 ods. 1 zákona č. 99/1963 Zb. Občianskeho súdneho poriadku (ďalej len OSP), podľa výsledku konania poplatok alebo jeho pomernú časť zaplatí povinný.
Na základe uvedených dôvodov odvolací súd napadnuté uznesenie podľa § 219 ods. 1 OSP potvrdil.